Hvis du har en af de familier, hvor det bare ikke helt fungerer, når I tager hinanden i hånden og går rundt om træet, så er der hjælp at hente her.

Nu er det ved at være tid i mange danske hjem. Tid til at åbne gaver, men først skal der synges rundt om juletræet. Hvis det ikke fungerer for din familie - eller hvis du bare synes, at det lyder dårligt - så er der hjælp at hente her på falderebet. Stemmetræner Klaus Møller har i løbet af de sidste 30 år blandt andet trænet skuespillere og sangere på det Kongelige Teater, og han uddeler her tips. Syng sammen Vores stemme styres af muskler, og lyden opstår, når luft fra lungerne passerer forbi stemmelæberne i struben og op i mundhulen. Selv om vi bruger vores talestemme dagligt, er det nogle andre krav, der stilles til stemmens muskler, når vi begynder at synge. - En sangstemme, der ikke bliver brugt, mister kraft og vellyd, udtaler stemmetræner og sangcoach Klaus Møller i en pressemeddelelse. Han opfordrer derfor til, at man bruger julemåneden til at synge sammen, men hvis det alligevel er glippet hos jer, så er der heldigvis også andet at gøre.